**Poštovana učiteljice!**

**U prilogu Vam šaljem zadaću iz radne bilježnice o prezentu od 1.4.  te plan ploče i riješene zadatke u bilježnici. Pročitala sam sve iz udžbenika. Shvaćam gradivo.**

**Lijep pozdrav!**

**Ana Anić**

**Poštovana učiteljice Katić,**

**evo mog uratka.**

**Lp, Filip Križić!**

**Dobar dan, učitelju,**

**znam da sam u zaostatku i sve ću Vam poslati u što kraćem roku, ali trenutno mi se slike koje priložim i želim Vam poslati, ne žele učitati . Mogu li probati sutra? Hvala unaprijed, lp, Hrvatko!**

**Dragi moj Hrvatko,**

**naravno da ćeš mi poslati sutra, ni ja ne stižem baš sve na vrijeme, ali važne su mi te fotografije kako bih ti mogao objasniti što ne razumiješ, hrabro nastavi raditi.**

**Lijep pozdrav, tvoj učitelj Ivan.**

**Dobra večer učiteljice,**

**šaljem Vam današnju zadaću,**

**oprostite ako kasnim.**

**Lp, Vaša učenica Lana.**

Svaka poruka govori nešto o nama, o kulturi ophođenja i pisanja. Puno smo već toga naučili, zato nećemo rečenice započinjati s ja, nećemo pitati da li možemo, već možemo li, smijemo li, želimo li, jesmo li shvatili, mali će se velikima obraćati s Vi, Vaš, Vam, a veliki malima s vi, vam, dozivamo se u vokativu, učitelju, učeniče, pa se poziv i obraćanje odijeli zarezom, znamo da nešto hoćemo ili nećemo sa ć ili s dobrom namjerom, znamo veznike ispred kojih dolaze zarezi, i znamo na kraju uputiti lijep pozdrav (Lp ili lp), čest u e-porukama. Nema rečenice bez točke, uskličnika ili upitnika, nema vlastitog imena ako je napisano malim slovom, nema čak ni nedovršene misli ako nismo stavili tri točke (...), a doma je nekaj drugo, po domači, najlepšeši i najslajši kaj, to nam nišče nemre zeti, v škuoli se moramo standard nafčiti), zato...

**Naši, dragi učenici,**

**što više e-poruka ispunjenih marljivošću, odgovornošću, zdravljem, ljubavlju, radoznalošću i radošću, ali i jezičnom točnošću, upućujmo jedni drugima u idućem tjednu nastave na daljinu, tjednu ponavljanja učenog i naučenog gradiva, učimo jedni od drugih, trebat će nam za život.**

**Sunčan vikend svima nama, a posebno vama i Vašim roditeljima želi Aktiv učitelja Hrvatskoga jezika OŠ Petrijanec, učiteljice Martina, Mateja, Željka i učitelj Igor!**